اقوام متحدہ کی ایک 2014ء کی ایک رپورٹ میں دعویٰ کیا گیا ہے کہ شام میں جاری خانہ جنگی کے دوران میں خواتین کی عصمت ریزی اور ان پر جنسی تشدد کے واقعات بھی مسلسل پیش آ رہے ہیں۔اقوام متحدہ کے اس وقت کے سیکریٹری جنرل بان کی مون کی جانب سے جاری کردہ اس رپورٹ میں شام میں خانہ جنگی کے نتیجے میں دربہ در ہونے والے شہریوں کے بیانات نقل کیے گئے ہیں جن میں انھوں نے شامی صدر بشارالاسد کی وفادار فوج اور باغی جنگجوؤں دونوں کے ہاتھوں خواتین کی عصمت دری اور ان سے ناروا سلوک کی تصدیق کی ہے ۔”تنازعات میں جنسی تشدد”کے حوالے سے سیکریٹری جنرل کی خصوصی نمائندہ زینب حوا بنجورا نے رپورٹ کے اجرا کے موقع پر نیوز کانفرنس میں کہا کہ ”شام میں تشدد سے جانیں بچا کر بھاگنے والے خاندانوں میں عصمت ریزی کا خوف ایک مستقل خاصے کے طور پر موجود ہے”۔رپورٹ میں بتایا گیا ہے کہ ملیشیاؤں ، باغی گروپوں اور سرکاری مسلح افواج سمیت چونتیس مسلح گروہوں کی نشان دہی کی گئی ہے جو عصمت ریزی اور جنسی تشدد کے دوسری شکلوں میں رونما ہونے والے واقعات میں کسی نہ کسی طرح ملوث ہیں۔بنجورا کا کہنا تھا کہ ان کے دفتر نے جنسی تشدد کے جرائم اور جنگ کے اقتصادی محرکات کے درمیان میں ربط وتعلق کا سراغ لگایا ہے اور بعض گروپ عصمت ریزی ( ریپ ) کو تزویراتی طور پر کچھ علاقوں کا کنٹرول حاصل کرنے کے لیے استعمال کرتے ہیں۔انھوں نے شکوہ کیا کہ خواتین پر جنسی تشدد کے بیش تر ذمے داروں کو کبھی انصاف کے کٹہرے میں نہیں لایا گیا اور متاثرہ خواتین کی از سر نو زندگی شروع کرنے کے لیے کوئی مدد نہیں کی جاتی ہے ۔
Entity: 2014ء — Type: /time